  Майя Бывальцева Удмуртиысь кивалтэтлэн тӧроезлэсь воштӥсьсэ Андрей Кузнецовез ужысьтыз мозмытӥзы. Элькун тӧролэн Александр Соловьёвлэн кинюртэменыз пуктэтэз 1-тӥ шуркынмонэ шараязы улосвыл кивалтэтлэн сайтаз. Тодэ вайытом, 31-тӥ коньывуонэ коррупциен нюръяськон ужез радъянъя улосвыл тӧро бордын ужась ӧри Удмуртиысь кивалтэтлэн тӧроезлэсь воштӥсьсэ ужысьтыз мозмытыны ӵектӥз. Андрей Кузнецов 2015-тӥ ар понна табышъёсъя ивортоназ 226 сюрс манетсэ возьматымтэ, сое со басьтӥз «Камский институт гуманитарных и инженерных технологий» частной вузлэсь. Федерал но улосвыл катрадлыкъя, табышез сярысь шонертэм яке тырмыт луымтэ ивортон сётэм понна чиновник дисциплинарной кылкутон улэ шеде. Удмуртилэн тӧроез верамъя, «кутэм катъёсты тӥям понна кылкутытыны кулэ. Со сярысь нокинлы но вунэтыны уг яра». Со сяна, 2012 номеро пуктэтъя ужезлэсь мозмытэмын кивалтэтлэн тӧроезлэн воштӥсезлэн секретариатэзлэн кивалтӥсез Эдуард Лавров. Пумкылъян кутэмын Андрей Кузнецовез мозмытэмен валче ужъя контрактлэн ужан дырыз йылпумъяськемен. Тегъёс: Политика АндрейКузнецов Удмуртия АлександрСоловьёв  